Ռաֆայել Համբարձումյան (լուսանկարիչ)

Ռաֆայել Միհրանի Համբարձումյան (), հայ լուսանկարիչ։

Կենսագրություն 
Ռաֆայել Համբարձումյանը ծնվել է 1932 թվականին Երևանում։ Լուսանկարչությամբ տարվել է մանուկ հասակից։ 12 տարեկան հասակում սովորել է լուանկարիչ Թորգոմ Բոյաջյանի մոտ։ 1951 թվականին աշխատել է կինոստուդիայում, եղել Արտաշես Ջալալյանի օգնականը։ 1952 թվականին ծառայել է բանակում, եղել դիվիզիայի լուսանկարիչ։ 1955 թվականին աշխատել է Վոլոդյա Ամալյանի հետ միասին։ 1957 թվականին հաղթելով լուսանկարչի տեղի համար հայտարարված մրցույթում` «Երեկոյան Երևան» օրաթերթի հիմնադրման առաջին օրվանից դարձել է նրա ֆոտոթղթակիցը։ 1972 թվականին եղել է Կենտկոմի հրատարակչության լուսանկարիչը, 1977 թվականին` ՀԽՍՀ մշակույթի նախարարության լուսանկարիչը։ 1999 թվականին տեղափոխվել է ԱՄՆ, որտեղ շարունակել է լուսանկարչական գործունեությունը։ 2002 թվականին դարձել է Կառլիֆոռնիայի պրոֆեսիոնալ լուսանկարիչների միության անդամ, 2003 թվականին` ԱՄՆ-ի պրոֆեսիոնալ Լուսանկարիչների միության անդամ։

Ռաֆայել Համբարձումյանի լուսանկարներում թեմատիկ, կոմպոզիցիոն աշխատանքներից բացի կան դիմանկարներ (Վիկտոր Համբարձումյան, Արամ Խաչատրյան, Պարույր Սևակ, Գոհար Գասպարյան, Վահրամ Փափազյան, Հրաչյա Ներսիսյան, Գուրգեն Ջանիբեկյան, Երվանդ Քոչար, Մարտիրոս Սարյան, Վիլյամ Սարոյան, Հովհաննես Շիրազ), քաղաքային պատկերներ։ Ռաֆայել Համբարձումյանի լուսանկարներով ձևավորվել են Արամ Խաչատրյանի ծննդյան 100-ամյակին թողարկված սկավառակները (2004, Լոս Անջելես)։ Համբարձումյանի լուսանկարների ընտրանին հրատարակվել է «Հավերժի ճամփորդները» ֆոտոալբոմում («Տիգրան Մեծ» հրատարակչություն, Երևան, 2005)։

Մրցանակներ 
 ՀԽՍՀ Երիտասարդական փառատոնի դափնեկիր, 1957
 «Վիրահատությունից հետո» աշխատանքը արժանացել է բազմաթիվ մրցանակների` 2003 թվականին ԱՄՆ-ի պրոֆեսիոնալ լուսանկարիչների մրցույթում դարձել է առաջին մրցանակակիր, 1967 թվականին Գերմանիայում կայացած միջազգային լուսանկարչական ցուցահանդեսում` արծաթե մեդալի
 2003 թվականին Լաս Վեգասում կայացած ամենամյա ցուցահանդեսում արժանացել է 1-ին մրցանակի

Ցուցահանդեսներ 
Մասնակցել է միջազգային և համամիութենական բազմաթիվ ցուցահանդեսների։
 Արվեստի աշխատողի տուն, Երևան, 1962 թ.
 Մոսկվա, 1977 թ.
 Բուդապեշտ, Հունգարիա, 1987 թ.
 Լոս Անջելես, Թեքեյան մշակութային կենտրոն, 1990, 1999 թվականներ
 Լոս Անջելես, Իրանահայ մշակութային միություն, 2000, 2001 թվականներ
 Լոս Անջելես, Դելայտ, 2004, 2005 թվականներ
 Հայաստանի գրողների միություն, Երևան, 2010 թվական

Ծանոթագրություններ 

Հայ լուսանկարիչներ